賦韓叔夏雪齋
作者：胡寅
朝代：宋

paragraphs: 君不見齊王築宮夸孟子，瑶殿珠階千柱啟。
只知歌舞暖娥眉，君未能賢寧樂此。
又不見玉局文章萬丈光，七年忍凍吟黄岡。
忽騎白鳳凌天去，江上空餘一草堂。
不如衡山樂谷藏春風，明窗小閣地爐紅。
物自涅緇分凈穢，我方瀌睍閲窮通。
夜驚山竹珊瑚折，起愛溪松濛曉月。
蹇馿烏帽去相尋，可但子猷清興發。